Na temelju članka 48. stavka 4. Zakona o predškolskom odgoju i naobrazbi ("Narodne novine" broj 10/97, 107/07, 94/13, 98/19, 57/22 i 101/23) i članka 26. Statuta Općine Kloštar Ivanić ("Glasnik Zagrebačke županije“ broj 13/21) Općinsko vijeće Općine Kloštar Ivanić na 17. sjednici održanoj dana 08.12.2023. godine donijelo je

**ODLUKU**

**o II. izmjenama i dopunama Odluke o utvrđivanju mjerila za naplatu usluga**

**Dječjeg vrtića Proljeće Kloštar Ivanić od roditelja-korisnika usluga**

Članak 1.

U Odluci o utvrđivanju mjerila za naplatu usluga Dječjeg vrtića Proljeće Kloštar Ivanić od roditelja-korisnika usluga (Glasnik Zagrebačke županije, broj 61/21 i 51/21) članak 3. mijenja se i glasi:

„Roditelj-korisnik usluga plaća cijenu usluga Dječjeg vrtića na žiro račun Općine Kloštar Ivanić.

Iznos sudjelovanja roditelja djece s prebivalištem na području Kloštar Ivanića u ekonomskoj cijeni redovitih programa je:

- za redoviti cjelodnevni 10-satni program ………………………………….. 90,00 EUR

- za kraći program za djecu s teškoćama u razvoju…………………………...30,00 EUR

- za kraći program ranog učenja stranog jezika - engleski jezik……………….6,00 EUR

- za poseban dramsko scenski program…………………………………..……6,00 EUR

Roditelji ne sudjeluju u cijeni realizacije programa predškole i on je za njih besplatan.

Dječji vrtić dostavlja račun koji je roditelj-korisnik usluga dužan platiti najkasnije do 15. u mjesecu za protekli mjesec.

Roditelj-korisnik usluga koji nije platio uzastopno dva mjeseca Dječji vrtić, njegovo dijete ne može više koristiti usluge Dječjeg vrtića.“

Članak 2.

Članak 5. mijenja se i glasi:

„Sudjelovanje roditelja u cijeni redovitog 10-satnog programa umanjuje se prema slijedećim mjerilima:

1. Djeci sa invaliditetom, roditeljima invalidima Domovinskog rata i roditeljima koji su osobe s invaliditetom umanjuje se obveza sudjelovanja u cijeni programa za postotak koji je jednak postotku tjelesnog oštećenja,
2. Roditeljima koji imaju dvoje ili više djece upisano u vrtić, cijena se umanjuje – za drugo i za svako slijedeće dijete 100%,
3. Samohranim roditeljima za djecu upisanu u vrtić, cijena se umanjuje - za prvo dijete 25%, za drugo i za svako slijedeće dijete 100%,
4. Udomiteljima za djecu upisanu u vrtić, a smještenu u njihovu udomiteljsku obitelj, cijena se umanjuje – za prvo dijete 50%, za drugo i za svako slijedeće dijete 100%.“

Temeljem ankete provedene među roditeljima/skrbnicima da tijekom ljetnih mjeseci (srpanj i/ili kolovoz, tijekom ljetne organizacije rada) neće koristiti usluge vrtića, iznos režijskih troškova za mjesec srpanj i/ili kolovoz iznosi 50% od redovite mjesečne participacije.

U slučaju nastupa Više sile (rat, poplava, potres, štrajkovi, epidemije i sl.) uslijed koje Odlukom osnivača dođe do privremenog prestanka rada Dječjeg vrtića, cijena se umanjuje za 50% od redovite mjesečne participacije.“

Članak 3.

Ova Odluka stupa na snagu osmi dan od dana objave u „Glasniku Zagrebačke županije“, a primjenjuje se od 01.01.2024. godine.

KLASA: 601-01/21-01/04

URBROJ: 238-14-01-23-6

Kloštar Ivanić, 08.12.2023.

REPUBLIKA HRVATSKA

ZAGREBAČKA ŽUPANIJA

OPĆINA KLOŠTAR IVANIĆ

OPĆINSKO VIJEĆE

Predsjednik Općinskog vijeća:

Miljenko Majdek